ดื่มน้ำเปล่าดีที่สุด ดื่มให้เหมาะ เพียงพอ ช่วยรักษาสมดุลระบบต่างๆ ของร่างกายให้ทำงานได้ปกติ
นายแพทย์สุวรรณชัย วัฒนายิ่งเจริญชัย อธิบดีกรมอนามัย กล่าวว่า จากกรณีที่มีคนออกมาเล่าประสบการณ์ไม่ดื่มน้ำเปล่ามาหลายปีจนป่วยนั้น เป็นพฤติกรรมที่ไม่ถูกต้อง เพราะการดื่มน้ำเปล่าสะอาดและเพียงพอจะช่วยรักษาสมดุล ทำให้ระบบต่างๆ ของร่างกายทำงานได้เป็นปกติ เนื่องจากน้ำส่งผลกับการทำงานของสมอง หากขาดน้ำ สมองจะกระตุ้นให้สร้างฮอร์โมนคอร์ติซอล ส่งผลให้ความเครียดเพิ่มสูงขึ้น การดื่มน้ำเปล่าจึงช่วยลดความเครียดลง ช่วยควบคุมอุณหภูมิของร่างกายให้อยู่ในเกณฑ์เหมาะสม โดยระบายเหงื่อ และขับของเสียออกจากร่างกาย ลดปัญหาร้อนในปากและกลิ่นปาก ลมหายใจสะอาด สดชื่น การขนส่งออกซิเจนไปเลี้ยงส่วนต่างๆ ของร่างกาย โดยผ่านทางระบบเลือดซึ่งเป็นน้ำมากกว่าร้อยละ 90 ผิวพรรณชุ่มชื้น เปล่งปลั่ง นัยน์ตาสดใสเป็นประกาย น้ำยังช่วยประสิทธิภาพการทำงานของระบบย่อยอาหาร ป้องกันความเสียหายของไต ท้องไม่ผูก ปัสสาวะใสสะอาด ไม่ปวดหลังและบั้นเอว ดังนั้น ภาวะขาดน้ำอาจนำไปสู่ปัญหาระบบทางเดินอาหาร เช่น ท้องผูก มีกรดในกระเพาะอาหารมากเกินไป เพิ่มความเสี่ยงของอาการเสียดท้องและแผลในกระเพาะอาหารได้ ดังนั้นในชีวิตประจำวัน จึงควรเลือกดื่มน้ำเปล่าสะอาดประมาณวันละ 8 - 10 แก้ว เลี่ยงดื่มน้ำที่ร้อนมากหรือเย็นจัด ไม่ควรดื่มครั้งละมากๆ ในคราวเดียว เพราะจะทำให้เกิดอาการจุกเสียด แน่นท้อง แต่ให้ดื่มบ่อยๆ ระหว่างวัน